訪吳式賢歸賦詩復以未用韻成篇如前數
作者：方回
朝代：宋

paragraphs: 秋仲已數晨，殘暑饕餘威。
兩旬赫斯旱，歲事將告饑。
五穀既不熟，百卉亦具腓。
白露輟救田，巫祝絕禱祈。
泱漭原野間，行行策征騑。
所至問父老，最苦螟與蜚。
官府發令寬，疲甿猶庶幾。
奈何迫賦役，有弦終無韋。
初筮或金紫，不復先綠緋。
牛羊爲求芻，今乃如獵圍。
戚籲良易察，厥病不在厞。
適我故友家，美奐思如翬。
謂言綠林輩，秉畀灰炎煇。
別墅今尚佳，細故未足欷。
明窗可教子，辛苦出螢幃。
地出禁酒界，煮魚刲豪豨。
飣果燦□棗，芼羹芬藿薇。
老衰感嘉意，滿斟餘十揮。
繆忝五年長，一命先登畿。
三益夙好在，萬事危途非。
此來聽所談，字字侔珠璣。
終當簉鳳沼，否亦齒虎闈。
民瘼熟覽采，一一牋斧扆。
何乃懷其寶，不受良工睎。
昔□更四稔，泮水擷藻芹。
晚節豈倦遊，故託左臂痱。